Antti Tanskanen

**Antti Johannes Tanskanen** (s. 14. toukokuuta 1946 Mänttä) on entinen Osuuspankkiryhmän pääjohtaja, Suomen Akatemian pääjohtaja, Jyväskylän yliopiston rehtori ja kansantaloustieteen professori.

Tanskanen syntyi mänttäläiseen kauppiasperheeseen ja kirjoitti ylioppilaaksi Mäntän yhteiskoulusta vuonna 1965. Hän opiskeli Tampereen yliopistossa valmistuen taloustieteen kandidaatiksi vuonna 1969 ja lisensiaatiksi 1971. Taloustieteen tohtoriksi hän väitteli vuonna 1974 aiheenaan lyhytaikaiset pääomaliikkeet ja valuuttamarkkinoiden dynamiikka.

## Akateeminen ura
Jo ennen tohtorinväitöstään Tanskanen työskenteli tutkijana London School of Economicsissa 1971–72 ja Suomen Pankissa 1972–75. Hän jatkoi tutkimustyötä Elinkeinoelämän tutkimuslaitoksessa 1975–77 ja Kansainvälisessä valuuttarahastossa Washingtonissa 1977–79. Jyväskylän yliopiston kansantaloustieteen professorina hän toimi 1980–96.

Vuonna 1988 Tanskanen nimitettiin Jyväskylän yliopiston rehtoriksi, ja tästä tehtävästä hän siirtyi Suomen Akatemian pääjohtajaksi 1992. Tällöin hän aktivoitui myös talouspoliittisena keskustelijana.

## Ura Osuuspankkiryhmässä
Tanskanen toimi paikallisen Nisulan Osuuspankin johtokunnassa 1984–90. Tästä hän eteni Osuuspankkien keskusliiton hallintoneuvoston puheenjohtajaksi 1992 ja Osuuspankkien Keskuspankki Oy:n hallintoneuvoston puheenjohtajaksi 1993. Koko Osuuspankkiryhmän pääjohtajaksi hänet valittiin 1997. Tehtävään kuuluivat myös roolit Osuuspankkikeskus-OPK osuuskunnan johtokunnan puheenjohtajana ja Osuuspankkien Keskuspankki Oyj:n hallituksen puheenjohtajana. Pääjohtajana hän työskenteli vuoteen 2006, eläkkeelle siirtymiseensä asti.

Tanskasen johdolla Osuuspankkiryhmä keskittyi aluksi vakauttamaan ryhmän talouden ja kehittämään pankkitoimintaa vastaamaan vaatimuksiin, joita työskentely markkinaehtoisessa maailmassa vaati. Hän ajoi sekä organisatorisia että muita uudistuksia maltillisella tyylillä.  Syksyllä 2005 osuuspankit ostivat vakuutusyhtiö Pohjolan osake-enemmistön. OP-ryhmän suomalaisuutta ja laajaa omistajapohjaa nostettiin esiin, kun ruotsalaisjohto kilpailija Nordeassa vahvistui ja Sampo-pankki myytiin Tanskaan.

## Hallitustehtävät
Tanskanen oli mukana useiden yritysten hallinnossa sekä pääjohtajakaudellaan että eläkkeelle jäätyään. Keskeisiä tehtäviä:

* Metsä-Serla Oy:n (vuodesta 2001 M-real Oyj:n  ja vuodesta 2012 Metsä Board Oyj:n) hallitus 1992–2013
* YIT-yhtymä Oy:n hallintoneuvosto 1996–2000, hallituksen puheenjohtaja 2000–02
* Keskinäisen eläkevakuutusyhtiö Ilmarisen hallitus 2000–01, 2006
* Neste Oil Oyj:n hallitus 2007–09
* Valtion Eläkerahaston hallituksen puheenjohtaja 2009–15

## Luottamustoimet
Tanskasella on ollut uransa aikana kymmeniä luottamustoimia, kuten Keskuskauppakamarin hallituksen puheenjohtajuus 2004–06, Ulkopoliittisen instituutin hallituksen puheenjohtajuus 2007 –14  ja Helsingin yliopiston hallituksen puheenjohtajuus 2010–13. Muita luottamustoimia:

* Elinkeinoelämän Tutkimuslaitoksen kannatusyhdistyksen hallitus 1996–2006
* Elinkeinoelämän valtuuskunta 1997–2004, hallitus 2005–06
* Suomen Pankkiyhdistyksen hallituksen varapuheenjohtaja 1997–99, puheenjohtaja 2000–02
* Keskuskauppakamarin hallitus 1999–2003
* Euroopan unionin pankkiyhdistysten liiton hallitus 2000–02
* Palvelutyönantajien hallitus 2003–04
* Elinkeinoelämän keskusliiton hallitus 2005–06.
* Kansantaloustieteen professori- ja dosenttiyhdistyksen puheenjohtaja 1984–85
* Kansantaloudellisen Yhdistyksen esimies 1987–88
* Euroopan tiedesäätiön (ESF) toimeenpaneva komitea 1993–95
* Wider-instituutin hallitus 1994–95
* Liikesivistysrahaston hallitus 1995 – 2018
* Maanpuolustuksen Tuen valtuuskunta 1996–2014, varapuheenjohtaja 2004–07, puheenjohtaja 2008 –14
* Maanpuolustuskorkeakoulun neuvottelukunnan puheenjohtaja 2007–12.
* Suomen Kansallisoopperan säätiön hallitus 2004–07.
* Suomalaisen Tiedeakatemian jäsen 1993

Tanskanen selvitti yritysrahoituksen ongelmia elinkeinoministeri Mauri Pekkarisen toimeksiannosta 2008-2009.   Hän johti myös pääministeri Matti Vanhasen keväällä 2009 asettamaa kasvutyöryhmää. 

## Kunnianosoitukset
Tanskaselle myönnettiin ministerin arvo 2002. Muita kunnianosoituksia: 

* Suomen Valkoisen Ruusun komentajamerkki 1993
* Sotilasansiomitali 2009
* Suomen Leijonan suurristi 2011
* Kauppatieteiden kunniatohtori Tampereen yliopisto 2010
* Sotatieteiden kunniatohtori Maanpuolustuskorkeakoulu 2013

## Lähteet

## Aiheesta muualla
*Antti Tanskanen: ”Mr Churchillin oppi estää Suomen elpymisen” (*Suomen Kuvalehti* 2.8.1991)
*

*Antti Tanskanen: Kommentti: Tutkimus ja talouspolitiikka (Kommentti presidentti Mauno Koiviston esitelmään Kansantaloudellisessa yhdistyksessä 3.4.1995) *Kansantaloudellinen aikakauskirja* 2/1995. Viitattu 11.2.2026 

*Veli-Pekka Leppänen: ”Olen yliopistomies ja pohjimmiltani ekonomisti”, ministeri Antti Tanskanen sanoo. *Helsingin Sanomat* 12.5.2016. Viitattu 7.2.2026 

*Antti Tanskanen: Nato takaisi Suomen turvallisuuden varmemmin kuin euro – ”Euron tuoma lisäturva on puhtaasti uskon asia”. *Helsingin Sanomat vieraskynä* 19.3. 2016. Viitattu 7.2.2026